**הורים יקרים,**

**ערך החודש – ניהול קונפליקטים**

החודש, אנו לומדים ומתנסים ב"ניהול קונפליקטים" במסגרת התכנית "מפתח הל"ב". הלמידה וההתנסות החברתית בחודש זה מאפשרות לכל תלמיד: לבחון דרכים שונות שיסייעו ליחיד ולקבוצה לנהל קונפליקטים בדרך יעילה, שתתרום ליחסים ביניהם ושתקדם את השגת מטרותיהם בלימודים ובחברה. כמו כן, לברר אילו התנהגויות יסייעו לצדדים השונים בקונפליקט "לשמור את הכוח למשהו טוב " ולהימנע מפגיעה. לגלות סובלנות, התחשבות, אחריות, קבלה, כבוד וחברות.

**הורים למען התלמידים – פעילות לכבוד חג הסיגד**

ביום שישי לפני שלושה שבועות ציינו את "חג הסיגד" בבית ספרנו. חג של בני העדה האתיופית, המבטא את האהבה והגעגועים לארץ ישראל ולירושלים. הורים בני העדה המשיכו במסורת שהחלה בבית ספרנו וערכו פעילויות מרתקות לתלמידים: תערוכהשל כלי נגינה, לבוש, ספרים וחפצי אמנות מאתיופיה, ריקודים המיוחדים לעדה והרצאות מרתקות על התרבות האתיופית. התלמידים אף זכו לטעום ממגוון המאכלים של המטבח האתיופי, מעשה ידיהם של ההורים המתנדבים. התלמידים ציינו כמה הם למדו על עושרה של התרבות האתיופית ונהנו מהפעילויות המגוונות שערכו להם ההורים. תודה לכל ההורים השותפים להצלחת היום.

**הורים למען מורים – יום המורה**

יום המורה בבית ספרנו היה מרגש במיוחד, היום נפתח במפגש מדיטציה באווירה רגועה וקסומה לכל המורות, את המפגש העבירה במקצועיות רבה אביטל קרמאני. אחר כך זכינו לברכות וארוחה מלכותית מעשה ידי ההורים בחדר המורים, שעוצב כל כך יפה, ברוח חלוקת פרסי האוסקר. ההורים שהחליפו אותנו בכיתות ובהפסקות הוכיחו כישרון יוצא מן הכלל ביכולת ניהול כיתה ובהכלת התלמידים. יצאנו מיום זה מחוזקות, מועצמות, בתחושה נפלאה ובידיעה שמעריכים את עשייתנו החינוכית. תודה למנהיגי ההורים- היו"ריות: אסתר בן גיגי ויפית רודיטי וכן לסגנים ניר גרמה ודנה קסנר ולכל ההורים הנפלאים שעמלו רבות להצלחת היום. אשרינו שאלה ההורים שיש לנו! ביחד נהווה מודל לתלמידים שלנו בנתינה, בכבוד הדדי, בשותפות ובעשייה שבאה מעומק הלב.

 **יציאה לחופשת חנוכה- חופשה בטוחה לצד בילוי ולמידה**

הצוות החינוכי שוחח עם התלמידים על התנהגות בטוחה בחופשה. כמו כן חשוב שלצד הבילויים וההנאות, התלמידים ינצלו את הזמן ללמידה ולהתקדמות מתוך הנאה וחדוות הדעת. בית הספר רכש תוכניות מתוקשבות של חברת "עת הדעת" – חזרה ותרגול של החומר הנלמד, משחקים ולמידה מבוססת נתונים מכיתה א' עד כיתה ו' בשפה, מתמטיקה ואנגלית. יש באתר פעילות מיוחדת לחנוכה. הכניסה עם הסיסמאות הקבועות של כל תלמיד.

**בברכת חג אורים שמח**

**גלית אהרוני- מנהלת בית הספר**

**והצוות החינוכי**